Hópsmitið í Mýrdalshreppi virðist vera komið frá einstaklingi sem hafði smitast af COVID-19 í annað skipti. Þetta segir sóttvarnalæknir. Hann segir að niðurstaða dómstóla um sóttvarnarhús séu vonbrigði, en hann sé þegar búinn að skila ráðherra minnisblaði um nýjar reglur á landamærunum.
Fjórir greindust með kórónuveiruna í gær og voru þeir allir í sóttkví. Þrír greindust með veiruna á landamærunum. Á upplýsingafundi almannavarna í morgun sagði Þórólfur Guðnason sóttvarnarlæknir að í hópsmiti í Mýrdalshreppi í fyrradag hefði nýtt afbrigði veirunnar greinst.
Smitið virðist hafa komið með einstaklingi sem var með erlent vottorð um fyrri sýkingu og fór því ekki í próf við komu. Þegar betur var að gáð er þessi aðili með mótefni sem staðfestir fyrri sýkingu. Þannig virðist um endursýkingu að ræða hjá þessum einstaklingi og sá hinn sami hafi borið smitið inn í hópinn sem setti af stað þessa hópsýkingu.
Þórólfur sagði að endursýkingar væru mjög sjaldgæfar en yrði vart við fleiri slíkar gæti þurft að breyta nálgun.
Landsréttur vísaði í gær frá kæru sóttvarnalæknis um dvöl Íslendinga í hinu svokallaða sóttvkíarhóteli við Þórunnartún. Þetta þýðir að úrskurður Héraðsdóms Reykjavíkur frá því fyrr í vikunni stendur, þar sem ákvörðun sóttvarnalæknis um að Íslendingur skyldi dveljast í sóttkví í sóttvarnahúsi var felld úr gildi.
Þessi niðurstaða dómstóla eru vonbrigði fyrir sóttvarnir og þau sjónarmið að hér sé verið að vernda heilsu almennings og koma í veg fyrir alvarlegar afleiðingar heimsfaraldursins. Ég hef því sent nýtt minnisblað til ráðherra um tillögur varðandi aðgerðir á landamærunum innan núverandi lagaramma til að tryggja sem best að áfram takist að halda faraldrinum hér í skefjum. Þessar tillögur eru að mínu mati ekki eins áhrifaríkar og fyrri tillögur voru en vonandi munu þær skila tilætluðum árangri. Þessar tillögur útiloka hins vegar ekki að stjórnvöld leiti áfram leiða til breytinga á sóttvarnarlögum.
Þórólfur var spurður hvaða breytingar varðandi reglur á landamærunum kæmu til greina.
Það er mjög margt hægt að gera. Það er til dæmis hægt að skerpa á reglum um sóttkví í heimahúsi og skýra það betur hvað húsnæði þarf að uppfylla og hvaða skyldur fólk í sóttkví þarf að uppfylla. Og setja þá hugsanlega í sóttvarnarhús þá sem ekki geta uppfyllt þetta. Það er hægt að auka eftirlit með fólki sem er í heimasóttkví á einhvern máta, það er hægt að skerpa á eftirliti á landamærunum og fylgja því betur eftir í hvernig húsnæði fólk er að fara og svo framvegis. Þannig að það er hægt að gera ýmislegt.